賞梅游中塘分韻得影字呈水心
作者：戴栩
朝代：宋

paragraphs: 神僊宅空碧，下亦愛人境。
中塘豈所私，羣物賁華景。
始憇羅浮舟，水迅山石礦。
三岡肇茲源，清曠可百井。
踈起樵屋煙，密竚玉娥影。
隴獅鼓雪鬃，石烏延帨頸。
未竟前後村，忽迤東西嶺。
潔諧竹買隣，醜愧櫟生癭。
歲晏澤澍枯，日燥霜力猛。
翩其千萬芳，阻此一半騁。
窮哦弔羈艷，熾炬藥酷冷。
誰料風騷家，敢奪造化秉。
兒童駭新觀，父老發舊省。
初斸莎根移，肅布花陣整。
春筐望雨肥，月橋任枝㾪。
胡爲浪鈎引，衆喧侵獨靜。
滋味已足冠，色香難自屏。
徘徊重徘徊，天北大星耿。